
Navodilo št. 12: POSEBNI POSTOPKI PRI OPRAVLJANJU ZOBOZDRAVSTVENE DEJAVNOSTI


	Program preprečevanja in obvladovanja okužb v zasebni zobozdravstveni dejavnosti – 

PISNA PRAVILA

	Navodilo št. 12 (popravljeno)

	POSEBNI POSTOPKI PRI OPRAVLJANJU ZOBOZDRAVSTVENE DEJAVNOSTI 

	Zobozdravnik je pri svojem delu v ustni votlini pacienta izpostavljen njegovim telesnim tekočinam in izločkom (slini, krvi, izločkom dihal).

Ustna votlina vsebuje veliko število običajnih mikroorganizmov, ki so normalna flora ust. Ta flora je lahko pod določenimi pogoji vzrok okužbe, lahko pride do prenosa na druge paciente ali do okužbe zobozdravstvenih delavcev. 

Nekateri pacienti so okuženi s povzročitelji  krvno-prenosljivih bolezni, kot so virus hepatitisa B in C, virus HIV ter drugimi povzročitelji okužb, ki se prenašajo kapljično, aerogeno ali s stikom. Delovni postopki v zobozdravstvu povzročijo tvorbo aerosolov krvi in respiratornih izločkov. Prek kontaminiranih površin na katere so se usedli delci razpršenih aerosolov z vsebovano kužnino, se lahko okužba posredno prenese s stikom na druge paciente in/ali zdravstveno osebje. 

S povzročitelji nalezljivih bolezni je lahko okužen tudi zobozdravnik, ki lahko zaradi nepazljivosti ali neupoštevanja higienskih načel okužbo prenese na bolnika (npr. prenos HCV, HIV).

Pri posegih se uporabljajo instrumenti in pripomočki, ki ob neustreznih postopkih razkuževanja, sterilizacije predstavljajo rezervoar za okužbo.

Vse navedeno terja pri izvajanju zobozdravstvene dejavnosti poseben režim dela ter striktno izvajanje dekontaminacije in razkuževanja vseh površin v delovnem območju in območju pacienta, striktno izvajanje čiščenja, razkuževanja in sterilizacije instrumentov in pripomočkov, ter dosledno uporabo osebne varovalne opreme (rokavic, maske, očal oziroma vizirja) za  zdravstvene delavce, ki izvajajo zobozdravstveni poseg ali sodelujejo pri njem.

♦ Za vsakega novega pacienta izpolnimo anketni list z usmerjenimi vprašanji glede dejavnikov tveganja ali morebitne okužbe s HIV, virusi hepatitisov ali drugimi nalezljivimi boleznimi, ki se prenašajo s krvjo, slino in izločki dihal.

♦ Vsak dan pred začetkom delovnega procesa izpiramo turbine 2-3 minute, ter pred obravnavo naslednjega pacienta  20 do 30 sekund (navodila CDC). 

♦  Po obravnavi vsakega pacienta takoj mehanično očistimo vse delovne površine, ki so bile v delovnem območju obravnave pacienta in v vplivnem območju tvorbe aerosola (mizica za instrumente, nosilci stikal, ročaj halogenske svetilke, nastavki sesalca, pljuvalnik, ter ostale površine, ki so bile v  stiku s pacientom. Površine obrišemo z 0,5% raztopino hibitana v 70% izopropilnem alkoholu (oziroma enakovredno namensko razkužilo, ki naj deluje 1 minuto oz. dokler ne izhlapi).

♦ Po vsakem pacientu takoj mehanično očistimo turbinske nastavke, kolenčnike, nasadila, brizgalke po istem postopku kot za površine. Cevi po možnosti zaščitimo s prevleko za enkratno uporabo.

♦ Uporabljene instrumente odlagamo v zaprte posode z razkužilno-čistilno raztopino (odstranitev beljakovinskega onesnaženja). Raztopino pripravimo po navodilih proizvajalca, po dekontaminaciji in čiščenju jih izperemo s tekočo vodo.

♦  Po končanem delu oziroma turnusu razkužimo delovne  površine z razkužilom za površine (najprimerneje z oksidansi), ki naj deluje 30 minut oz. po navodilu proizvajalca, nato obrišemo površine s čisto vlažno krpo.

♦  Po vsakem turnusu in po koncu delovnega dneva razkužimo pljuvalnik z razkužilom za površine (deluje naj 30 minut oz. po navodilu proizvajalca), nato ga izperemo s tekočo vodo.

♦  Med delom neprekinjeno izpiramo fontano.

♦  Po končanem delu razkužimo notranji sistem sesalca z namenskim dezinficiensom (npr. Dekasepsol gel).

♦ Takoj po uporabi razkužimo termolabilne instrumente (npr.turbinske nastavke).

♦ Kolenčnike in nasadne instrumente steriliziramo v ekspresnem avtoklavu (0,2-0,8 barov pri 1050C, 25 minut ali 2,2 barov pri 134 0C, 20 minut) enkrat/dan.
♦  Svedre in igle za kanalsko terapijo  dekontaminramo, čistimo pred sterilizacijo.

♦ Aspiratorje čistimo s surfaktantom/detergentom, da odstranimo biofilm.

♦ Uporabljamo kozarčke, cevke sesalca sline in ščitnike za pacienta iz sintetičnih materialov za enkratno uporabo oziroma za vsakega pacienta svoj ščitnik iz bombaža (peremo na 950 C). 
♦ Zdravstveno osebje uporablja pri delu osebno varovalno opremo (zaščitne preiskovalne rokavice, kirurško masko za enkratno uporabo, vizir ali očala za enkratno ali večkratno uporabo, po potrebi tudi predpasnik ali haljo in  kapo za enkratno uporabo). Rokavice zamenjamo po vsakem bolniku.

Delovno obleko zamenjamo vsakodnevno in ob onesnaženju.

♦ Najmanj enkrat letno opravimo generalni servisni pregled in čiščenje stola z vgrajenimi napravami. O vzdrževanju stola vodimo evidenco. Stol mora imeti vgrajen separator amalgama.

Postopek obravnave pacienta s krvno-prenosljivimi boleznimi ali /kolonizacijo/okužbo, ki  se prenaša na druge načine:

♦ Pacienta naročimo nazadnje oziroma izven rednega ordinacijskega časa.

♦ Pripravimo poseben set sterilnih instrumentov in pripomočkov (pri bolniku s HIV okužbo upoštevamo možnost okvarjene obrambe).

♦ Vse površine in opremo v premeru 1 m od zobozdravstvenega stola pokrijemo z namensko konfekcijo iz plastificiranega papirja za enkratno uporabo, premično opremo odmaknemo.  

♦ Za vse osebje, ki sodeluje pri obravnavi, je nujna  uporaba rokavic (pri okužbi s krvno-prenosljivimi mikroorganizmi lahko dvojne rokavice), kirurška maska z vizirjem, pri bolniku s sumom ali potrjeno aktivno tuberkulozo pa partikularna maska. Če pričakujemo veliko tvorbo aerosola, je smiselna še zaščita delovne obleke s haljo in lasišča s kapo. Po končanem posegu odvržemo vso osebno varovalno opremo med odpadke iz zdravstva.

♦ Po odstranitvi rokavic si roke razkužimo, razen, če pride do predrtja rokavic in so roke vidno umazane. V tem primeru jih umijemo, obrišemo in razkužimo.

♦ Vse uporabljene inštrumente in pripomočke dekontaminiramo. Prednost pred ročnim čiščenjem ima strojno ali ultrazvočno čiščenje. Pri ročnem čiščenju se zaščitimo z osebno varovalno opremo. Očiščene instrumente steriliziramo po običajnem postopku.

♦ Pregrinjala opreme odvržemo kot nekužen odpadek iz zdravstva (klasifikacijska številka 1801 04).

♦Tla v okolici stomatološkega stola takoj po delu (izmeni) očistimo z vodo in detergentom, obrišemo do suhega in razkužimo z razkužilom za površine.

♦ Madeže krvi in sline odstranimo po opravljeni dekontaminaciji (glej poglavje št. 9).

♦ Pri čiščenju in razkuževanju tal, opreme, odstranjevanju zaščite opreme uporabljamo rokavice, ev. zaščitni predpasnik.

♦ Uporabljeno delovno obleko po uporabi peremo po običajnem postopku, zaščitno haljo ali predpasnik za enkratno uporabo odvržemo kot odpadek v zdravstvu.

♦ Prostor ordinacije prezračimo. 

